Source: https://legestart.ro/ccr-excluderea-probei-atunci-cand-se-constata-nulitatea-actului-prin-care-s-dispusautorizat-administrarea-acesteia/
Timestamp: 2019-07-20 11:56:11+00:00

Document:
CCR: Excluderea probei atunci când se constată nulitatea actului prin care s-a dispus/autorizat administrarea acesteia
Acasa ⁄ Specialişti ⁄ Juridic ⁄ CCR: Excluderea probei atunci când se constată nulitatea actului prin care s-a dispus/autorizat administrarea acesteia
Ian 23, 2018 Postat de Mădălina Moceanu in Juridic	Etichete CCR, Constitutie, excluderea probei, nulitate	Comentarii 0
Potrivit unui comunicat de presă postat pe site-ul oficial al Curţii Constituţionale (CCR) în data de 18.01.2018, Curtea Constituţională, cu majoritate de voturi, a admis excepţia de neconstituţionalitate a dispoziţiilor art. 102 alin. (3) din Codul de procedură penală şi a constatat că acestea sunt constituţionale în măsura în care prin sintagma „excluderea probei”, din cuprinsul lor, se înţelege şi eliminarea mijloacelor de probă din dosarul cauzei.
În argumentarea soluției de admitere pronunțate, CCR a reţinut că accesul permanent al judecătorului învestit cu soluţionarea cauzei penale la mijloacele materiale de probă declarate nule (nulitate absolută sau relativă) nu poate avea ca efect decât o readucere în atenţia judecătorului, respectiv o reîmprospătare a memoriei acestuia cu informaţii care pot fi de natură a-i spori convingerile referitoare la vinovăţia/nevinovăţia inculpatului, dar pe care nu le poate folosi, în mod legal, în soluţionarea cauzei. Aşa fiind, excluderea juridică a probelor obţinute în mod nelegal şi declarate nule în procesul penal, în lipsa înlăturării acestora din dosarele penale, este insuficientă pentru o garantare efectivă a prezumţiei de nevinovăţie a inculpatului şi a dreptului la un proces echitabil al acestuia.
În consecinţă, CCR a constatat încălcarea art. 21 alin. (3) şi a art. 23 alin. (11) din Constituţie.
Decizia este definitivă și general obligatorie și se comunică celor două Camere ale Parlamentului, Guvernului și instanței care a sesizat CCR, respectiv Tribunalului Dolj – Secţia penală.
Argumentele reținute în motivarea soluției respective pronunțată de Plenul CCR vor fi prezentate în cuprinsul deciziei, care se va publica în Monitorul Oficial al României, Partea I.
Art. 102 alin. (3) din Codul de procedură penală: Nulitatea actului prin care s-a dispus sau autorizat administrarea unei probe ori prin care aceasta a fost administrată determină excluderea probei.
Ce efecte produce Decizia CCR din data de 18.01.2018 mai sus amintită?
În condiţiile declarării ca neconstituţionale a prevederilor art. 102 alin. (3) din Codul de procedură penală, se impune şi constatarea efectelor deciziei CCR în urma admiterii respectivei excepţii de neconstituţionalitate.
În intervalul de la data pronunţării deciziei Curţii (18.01.2018) până la data publicării deciziei respective în Monitorul Oficial al României trebuie respectate încă prevederile art. 102 alin. (3) din Codul de procedură penală .
Un interval de 45 de zile de la data publicării respectivei decizii a CCR în Monitorul Oficial al României dispoziţiile constatate ca fiind neconstituţionale, în speţă art. 102 alin. (3) din Codul de procedură penală, sunt suspendate de drept, ceea ce înseamnă practic că ele nu mai sunt aplicabile. Tot în acest interval, Parlamentul sau Guvernul, după caz, pot pune de acord prevederile neconstituţionale- in speta art. 102 alin. (3) din Codul de procedură penală - cu dispoziţiile Constituţiei.
După intervalul de 45 de zile de la data publicării respectivei decizii a CCR în Monitorul Oficial al României dispoziţiile constatate ca fiind neconstituţionale, în speţă art. 102 alin. (3) din Codul de procedură penală, îşi încetează efectele juridice dacă, în acest interval, Parlamentul sau Guvernul, după caz, nu au pus de acord prevederile neconstituţionale cu dispoziţiile Constituţiei.
Precedentul Fără anumite comisioane bancare pentru persoanele vulnerabile financiar, începând de sâmbătă
Urmatorul Tarife mai mici pentru portarea numerelor între operatorii de telefonie

References: CCR 
 CCR 
 CCR 
 CCR 
 CCR 
 CCR 
 CCR